藍寶石之白蓮教神功護體（S3W018 暴怒的守護者 後記）

成員
--

藍寶石－刀槍不入 神功護體 白蓮教正主，唯一真神

希夫－力量人

尼奧－噴血教練

洛蕾萊－我想回家

雷默－真正遊俠

舒嘉烈－是日反派

## 一點都不暴露的暴怒守護者

六人之前出完任務，希夫同老舒又再一次強行拉住尼奧去魔女之庭食早餐。係魔女之庭前，六人又啱啱好又再見面。係魔女之庭前見到阿清一臉愁容咁坐係魔女之庭前嘅樓梯就去問下除咗傳聞中嘅廚房大爆炸味覺死清光之外又發生咗咩事。阿清就話有一個人霸住咗任務版前面張枱，一直係到派任務，又好有氣勢，搞到除咗冒險者之外無食客夠膽黎，而杜麗莎小姐同其他人又唔係到，頂唔順就行咗出黎。希夫本着睇下你有幾把炮嘅精神用力咁打開門，一望就見到有個黑袍人坐係公佈板前嘅大桌，張大枱上面就有一堆紙張。

個黑袍人就係到瘋狂指派人做嘢「你去𠵱到搵」

「但係我想......」

「一百加到百二你做定唔做」

「我做我做」

希夫係睇清楚，屌咗出聲，原來係雷諾家嗰個小氣鬼咩咩守護者黎。係希夫講完個黑袍人嘅身份之後，原來其他人都好似未見過或者唔係好認得小氣鬼。希夫就自以為好細聲其實好大聲咁講：「𠵱條友未係雷諾家個好小氣嘅守護者囉！佢識一拳打穿牆添㗎！」

守護者見到班叫做資深嘅冒險者，就講咗句「終於黎咗班有水平嘅冒險者」，但係班「有水平」嘅冒險者完全唔打算理佢，希夫就繼續以為自己好細聲咁講：「佢重識變身添㗎，嗰次佢係森林到行一個圈出黎就變咗身啦！」

老舒覺得都係唔係好知道條友係唔係路就打算問吓個經過嘅冒險者，洛妹就整個禁止通行嘅影像叫個冒險者停低。嗰個明顯係初出茅廬嘅新人冒險者就話個黑衣人出手十分闊綽，人哋俾100佢俾120，重要任務內容簡單，收集下情報就得，黑衣人叫佢去雷諾新邨二期收集下情報，佢就去咗問住二期嘅兄弟，一來一回咁就賺咗錢，可以去睇醫生，十分開心。尼奧醫生聽到佢話要睇醫生，就問佢有咩要醫，可以搵佢。

「夜尿醫唔醫到先？」

「醫到！當然醫到！

一係你直接啲講你係唔係俾你老婆話唔得啊」

「係啊」

「嗱，𠵱到出去街口轉左再行多兩條街就係我診所，你之後搵日黎搵我啦」

「多謝大夫」

搞咗一輪，班人終於肯去搵小氣鬼問佢做咩事。

小氣鬼就要求班資深冒險者去幫佢搵邪教嘅訊息，東南西北四個方向，冒險者只需要負責南面就好，其他三個方向佢自己黎，搵到就有一千金，解決埋就再多啲，再交粒Sending stone 俾希夫話拎黎保持聯絡。小氣鬼係講任務同條件嘅時候十分決斷，完全唔留任何俾冒險者拒絕嘅餘地。聽完小氣鬼嘅要求之後，老舒表示小氣鬼就係社團嗰啲脾氣古怪但係跟住佢又真係有得撈嘅大哥，希夫表示當年法老脾又咪係咁，老舒深表同意。班冒險者答應咗會出任務之後，守護者就係班冒險者未反應得切之際就風捲殘雲咁收捨好枱面上嘅文件，策馬而去。冒險者面面相覷，諗緊要點做嘅時候，洛妹就好自然咁係張枱到坐低咗：「我都未食早餐，梗係食咗早餐先再算啦。」然後就叫係門口嘅阿清落單。食完早餐準備起行時，老舒表示好遠唔想行過去就係到問Lo 妹可唔可以整隻馬俾佢坐，Lo 妹就召喚咗兩隻馬俾自己同二姐坐。

## 賣身葬夫要露出胸部是常識吧

去到小氣鬼所講嘅南方中轉站，見到嗰到有唔少搵工嘅人同有啲貴族係到行下，就搵吓有無啲可疑人士或者邪教人士。望吓望吓，發現現場睇起上黎最邪最可疑嘅係一身黑袍又戴住面具嘅尼奧醫生，當係到諗緊要唔要叫尼奧教練去自首嗰時，就聽到有條友係到叫「賣身葬父啊！！賣身葬父啊！！！」，本住有花生可以食就盡食嘅希夫就行到最前睇下咩事，藍寶石就都行到較前嘅位置睇，其他人就係中排同後排到八下咩事。希夫一睇，發現係個男人係到嗌賣身葬父，個男人身邊又真係有條老老竇竇真係似老竇嘅鹹魚，希夫心諗「你一個男人又無波又無籮嗌咩賣身啊」嗰時就有一班身穿白袍戴住白色眼罩驗都唔駛驗嘅邪教徒行過黎。「施主，見你咁可憐，等我哋白蓮教黎幫下你啦。」希夫一聽覺得有啲頭痛，好似聽講有一個希夫從來都未見過嘅信奉瑪拉多卡嘅女性聖騎士講嘢方式都係咁講，不過反正希夫唔識嗰條友，是但啦。其中一條白袍友就伸出隻手對條鹹魚施咗個魔法，就真係醒咗，希夫係最前排就以佢拙劣嘅演技好誇張咁拍掌表示大受感動，其他人見希夫咁誇張都心諗要唔要扮唔識希夫算啦。嗰兩父子就連忙對啲白袍人表示感激，好多謝白蓮教將阿老豆帶翻黎人世，往後將皈依白蓮教。企係最後又真係識復活人嘅尼奧醫生發現啱啱個白袍人根本唔係施放復活術，個白袍人施放嘅魔法係用黎消除其他法術嘅效果，即係成件事根本係個局黎！

啲白袍人搞咁大場大龍鳳就當然係為咗招收教徒啦，班白袍人就表示如果有任何人對白蓮教有興趣就可以跟佢哋上山，有幾個平民同望起上黎身光頸靚嘅貴族就行咗過去表示有興趣去了解。希夫作為力量人決定就行過去，劈頭問佢一句：「你哋有力量嗎？」啲白蓮教教徒就話佢哋唔會訴諸於暴力，只會練武作強身及自衛用。聽到𠵱到希夫就知道佢哋無力量就無興趣了，只好打聽下佢哋個大本營係邊，但對方就一直係到又啲咩「緣份」「有心」之類嘅詞語係到打發希夫，同瑪拉多卡啲聖騎士一樣，見都係問唔到就搵翻其他人先。係𠵱個時候，藍寶石就一嘢衝過去，攬住白袍人講：「大師，我真係相信你哋，俾我入教啦！」白袍人見藍寶石咁熱情就連埋啲行去森林入邊去佢哋嘅大本營。

見到藍寶石就咁跟咗佬走，其他人就決定遠遠咁跟住藍寶石同班白蓮教徒，雷默放出咗佢嘅貓頭鷹係空中監視班人，再以用貓頭鷹嘅視角轉述現場情況俾隊(花生)友聽。

白蓮教班人行到中途有條橋，班人打算繼續行嘅時候就有條人好老土咁衝出黎講：「此路由我開，此樹是我栽，如需過此路，留下買到錢。」班花生友聽轉播重諗緊條橋有無再舊啲，啲白袍人同個山賊針咗兩句要求佢讓路，係希夫重諗緊「無聊，我要看血流成河」嘅時候，就有兩個人係到講「師弟，我哋上啦！」「係嘅，師兄！」嗰兩條友就將件白袍拋上天，露出袍下結實嘅肌肉「俾你睇下我哋白蓮教刀槍不入，神功護體嘅厲害啦！」

啲花生友一聽到刀槍不入就一同表示即係藍寶石啦，原來啲白袍人係黎迎接佢哋嘅正主，一定係咁樣除非唔係！

係0.X 丹\*外嘅白袍人同藍寶石當然聽唔到啲花生友嘅熱烈討論，繼續做佢哋應該做嘅嘢。其中一個暴露嘅白蓮教教徒就同佢師弟表示佢運好功，師弟可以隨時黎料。

\*註：1丹=600 ft

白蓮教弟就係路邊拎起一舊大石大大力咁往佢師兄嗰頭敲落去，此時只見嗰師兄大叫一聲「神功護體」，舊石頭敲落去之際就四分五裂，𠵱師兄個頭則係名副其實嘅毫髮無損。此時，個土匪同啲一般人都睇到目瞪口呆，但嗰兩師兄弟並不打算停手，嗰師兄就表示繼續，師弟就佢嘅行李中拎出一把刀，藍寶石上前問需唔需要幫手，嗰兩師兄弟一口回絕。師兄再度表示佢再次運好功，師弟可以用佢嘅長刀狠狠地插入師兄嘅體內。師弟助跑兩步，嘗試將佢手中嘅刀插入去佢師兄嘅心口。

「神功護體！」

師兄再度發功，把刀點㓤都㓤唔入！師弟改變目標，將把刀刺入佢師兄嘅喉嚨，但係都係㓤唔入。

「神功護體！」

師兄係刀尖頂住喉嚨嘅狀態下行前咗幾步，把刀嘅刀尖就彎曲咗。

睇到𠵱到啲一般人拍曬手掌，個土匪就即刻向嗰兩個人下跪，連忙表示佢想入教，白蓮教啲神功真係好很勁。係嗰兩師兄弟執翻好啲衫褲鞋襪時，藍寶石就拎起咗把刀，往棵樹砍咗兩下，發現把刀無特別嘅機關，就繼續跟住大隊去白蓮教嘅大本營。

係一段距離外聽住雷默轉播嘅花生友一邊係到大笑一邊係到問到底白蓮教係到做咩勁，啲人係唔係未見過冒險者。笑完之後舒嘉烈見隻馬無咗，繼續行嘅路好似好長唔想行，咁就係到叫Lo妹叫翻隻馬俾佢騎，Lo 妹覺得都差唔多係時間翻屋企，一於又召喚兩隻馬出黎，雷默見就黎到午飯時間時候，藍寶石又未翻就就地使用儀式召喚咗間小屋出黎再順手煮飯，尼奧醫生見得閒就決定探查下有無魔法。老舒同老夫兩個人見其他人都有嘢做，得佢哋兩個無嘢做好得閒，係到左思右想有咩好做。希夫突然醒起守護者淨係叫佢哋搵邪教，而佢哋依家已經搵到就決定拎粒傳送石出黎同守護者報告，然後就可以收工翻屋企瞓晏覺啦Yeah！老舒就過黎同老夫商討個信息要點寫。

希夫係傳送石到輸入：「搵到啦，白蓮教。」老舒覺得嗰信息好似輕鬆啲會好啲，就叫希夫打啲表情符號入去。希夫將個信息改成：「搵到啦，XDXD，白蓮教。」老舒叫希夫記得提守護者俾錢，希夫又再改個信息：「搵到啦，XDXD，白蓮教。＄＄」希夫同舒嘉烈對完個信息無問題就傳俾守護者。幾分鐘之後，守護者傳咗個信息翻黎：「你話搵到就帶翻佢哋個首領黎見我！」老舒問係唔係守護者睇唔明XD點解，希夫準備再傳送信息同守護者講翻明明淨係叫我哋搵，點解要我哋帶翻佢個首領㗎，但係個傳送石已達本日可傳信息嘅上限，希夫就一邊係到鬧：「嗰雷諾家個仆街小氣鬼真係好小氣啊！」一邊掟粒石落地下。

另一邊廂，係班其他冒險者同伴係到玩煮飯仔嘅時候，藍寶石終於行到白蓮教嘅大本營，嗰到就有一個幾靚嘅莊園同一座一般嘅平房，啲白袍人將藍寶石同啲平民帶入平房就準備再帶啲貴族去莊園。藍寶石表示都想去莊園同想同佢哋嘅首領見面，但被回絕。又差唔多時間係飯點就問下本來就係平房入邊似平民嘅白蓮教徒有無嘢食，傾咗一陣似係無，既然無飯食又知道大本營嘅位置係邊就翻去同伴嗰到。

一邊吹水一邊食飯，係到講緊交唔到任就交藍寶石出去，或者翻去之後係泰博城開個藍寶石教嘅時候，藍寶石就啱啱好行到翻黎。希夫見到藍寶石就遞咗碟飯出去，但係由於雷默嘅法術效果，藍寶石淨係見到伸出咗法術範圍嘅希夫嘅手同碟飯。食完飯之後，藍寶石就大致講下個大本營係邊到係點樣之後就殺去佢大本營。

## 藍寶石之白蓮教神功護體

去到白蓮教嘅大本營，冒險者就首先去咗間平房問下啲平民信徒到底佢哋首領係邊到，但係佢哋淨係講係莊園同好似信教信得好深咁，老舒就衝出黎舉起佢嘅左手，問：「你知唔知我哋係邊個？」希夫戴起佢嘅夜視鏡，心諗雖然大家姐唔係到，但係有老舒同Lo 妹，老舒係唔係想撻TTG 嗰朵黎大下人。啲人望咗老舒一陣，就答：「你係魔人？」老舒繼續問：「我哋係冒險者，你哋知唔知咩係冒險者？」見啲人都係唔知頭唔知路咁，老舒就決定實際演示俾班人睇咩叫冒險者。老舒一邊大笑一邊係高舉嘅手中匯集魔法嘅能量，Lo 妹幫老舒加上字幕，「哈哈哈哈哈，就俾你哋睇下咩叫冒險者啦！哈哈哈哈哈」一路笑一隻手車個fireball 落嗰莊園到，希夫嘅夜視鏡反射出爆炸嘅火光，面對此情此景希夫決定微笑以對。啲平民信徒見到面前個女魔人一嘢炸咗莊園都覺得佢痴線㗎，就尖叫住咁跑出咗白蓮教嘅大本營。

既然老舒係唔係都炸咗，冒險者直搗黃龍直衝莊園打爆佢哋，等佢哋知道藍寶石先係正主！藍寶石一馬當先衝入莊園，見到有幾個戰鬥人員，幾個平民同一個大型魔法人偶就去打個戰鬥人員，希夫緊追其後一齊大大力咁打落去，老舒同Lo 妹就繼續炸佢老母波，雷默準備好佢嘅動物朋友作出攻勢，尼奧教練一手敲鐘一手準備急救隨時叫人起身。面對藍寶石真神，啲白蓮教徒就當然不敵，係殺死咗一個戰鬥人員之後，啲平民信徒就叫住：「騎士大人！」咁跑咗入去莊園嘅內咗，淨低嘅戰鬥人員就退咗去後面嘅房間。

冒險者乘勝追擊繼續打，藍寶石拎出佢對把魔法人偶特別痛嘅鎚一邊嗌「神功護體」咁打落去，而白蓮教嘅人對住「神功護體」嘅金槍不倒藍寶石一啲辦法都無，頂多做到啲皮肉傷。啲信徒就嗌住「教主大人」又再跑走，係房間左側嘅暗門走咗。打打下，個魔法人偶越打越壞，打到中途就有隻惡魔由個魔法人偶到衝咗出黎，白蓮教果然係邪教黎，唔似得藍寶石神教咁正氣凜然。見到突然有隻惡魔飛出黎，冒險者決定都係打爆隻魔法人偶先，而隻惡魔見到個魔法人偶越傷就笑得越勁。打完隻魔法人偶，見隻小惡魔係到飛下飛十分煩人，啲冒險者就當然唔打算放過佢啦，各自準備好係隻小惡魔飛落嘅時候放法術或者放箭。係隻小惡魔飛落打藍寶石嘅𣊬間就萬箭齊發，箭箭穿心，係希夫捉到佢之前隻小惡魔就已經塵歸塵土歸土。

清完場，啲戰鬥人員死嘅死，活捉嘅活捉，係追擊教主之前就用咗少少時候調查下間房。希夫見係房後方嘅牆上有一大塊畫住白蓮花嘅白布就揭黎睇下後面有無咩其他嘅門或者秘道。舒嘉烈見到明明啲人係喺左側走咗，就問希夫係做咩要係到玩塊布，希夫就話啲布下邊應該要有暗門、秘道或者春宮圖，講到春宮圖老舒就明白點解希夫要係到揭布，但係布下邊係咩都無，老舒最後決定要塊布黎係打低白蓮教之後嘲諷佢哋，希夫就一手扯低塊布拋俾舒嘉烈。

打開房間左側嘅秘道之後，出現咗一扇木門。其他人排好陣式，尼奧醫生見希夫同門嘅組合就又再退多兩三步，希夫拎出佢嘅伐木工之怒手斧，嗌住「伐伐伐伐木工」劈落到門到，度門就爆咗。係門後面就見到白蓮教嘅教主，幾位祭司，同一啲明顯經惡魔轉化失去咗理智嘅信徒，地上就堆住好多貴族同平民嘅屍體。雙方劍拔弩張之際，希夫決定向白蓮教嘅人示範下咩係真正嘅神功護體，就換翻上最愛嘅雙戰斧，高舉右手，大叫「神功護體」，兩對蝙蝠翼由希夫嘅背後展開，雙眼變得一片漆黑。教主見到希夫嘅變身就向希夫搭話：「睇黎你都係我哋嘅朋友黎，不如拋低其他人加入我哋啊？」「你有無力量先？」「你加入我哋，我哋咪可以分力量

俾你囉。」「你證明你有力量先啦！」希夫講完之後，就拒絕回答教主提出嘅任何問題。

藍寶石真神一馬當先，衝前坦住啲經轉化嘅信徒俾後排輸出，身為TTG嘅舒嘉烈同洛蕾萊就炸完佢老豆波，雷默繼續射弩同指揮佢嘅野獸，尼奧教練就準備有咩事就叫希夫起身，希夫負責係藍寶石後面一隻一隻咁清除啲經轉化嘅信徒。打到中途，對方嘅祭司嘗試放逐藍寶石，藍寶石大叫一聲「神功護體」，失敗，無法放逐。而後方嘅舒嘉烈係放魔法嘅時候就被混沌嘅力量影響，突然十分困惑，講出咗一句：「我覺得守護者係小雷諾老母！」，聽到𠵱一句，明明中困惑術嘅係老舒，但係全部人都吓咗出黎，覺得十分困惑。對方都炸翻後排波，炸完再製造暴風雪黎個冰火二重天，而尼奧醫生捐咗大部分血俾希夫再經歷冰火二重天後噴血倒地。雷默見狀馬上去救翻尼奧醫生。

經過咗幾個回合，場上嘅敵人就淨翻教主、祭司同少量嘅信徒，藍寶石繼續用佢嘅金槍不倒之身，頂住啲信徒。希夫就直接去同個教主決一死戰。教主見到希夫走近，就伸出佢嘅手，拍咗一個魔法落希夫身上：「你就翻去屬於你嘅地方啦！」希夫聽到心諗：「正啊！可以翻SCP 瞓晏覺啦，唔駛自己行翻去重可以有錢賺！」而係泰博城內同SCP share-house 做緊維修嘅雷諾商會阿明師傅突然起曬雞皮，「嗰兩個痴線女人唔係突然會翻黎啊？」但係教主嘅𠵱個魔法對希夫無效，希夫無翻到去SCP share-house，而遠方嘅明師傅都鬆咗一口氣。希夫見個教主咁廢，重夠膽問要唔要加入佢哋，氣上心頭，就用戰技推倒個教主，其他人見到就叫希夫留手要留翻佢翻交任，但希夫無理到依舊狠狠地用手中嘅戰斧將教主斬首。教主死後，淨低嘅祭司就只係強弩之末，俾希夫係佢嘅同伴幫助之下一一被斬首。

戰鬥結束之後，藍寶石決定執下地上嘅儀式用品放入佢嘅Bag of holding 入面，等之後交俾守護者。其他人就係到問希夫一嘢殺咗咗教主要點交差。係𠵱個時候，有馬蹄聲傳黎，唔能夠解除變身嘅希夫只好退到牆邊，嘗試將對翼收係背後遮住，再一直係到「你睇我唔到你睇我唔到」黎隱藏自己。幾秒後，守護者騎住佢嘅馬黎到，當然一眼就見到變咗身嘅希夫，就以法術向希夫傳遞咗一個只有希夫聽到嘅信息「管好你自己嘅力量，唔係就我幫你管」

其後，守護者就係藍寶石到拎咗啲儀式用品，再拎起教主嗰頭，似係用法術感應之後就一手揸爆咗教主個頭。留下咗一袋鉑金幣同一句「我已經得到我需要嘅嘢。」就策馬離去。教主死後，舒嘉烈手上嘅白布上嘅圖案由蓮花變成中央為眼球嘅六芒星。

**完**

後話
--

希夫：「咩咩幫我管啊！啲有錢人好變態啊！」